Као у тамници
Ни дан, ни ноћ. Тишина гробна...
Као на прозор од тамнице
Јесења киша, ситна, злобна,
Наместила је црне жице
Пред моја окна...
То је време
Кад се на зими куће јеже,
Кад мисо̂ дрема, речи неме, —
Када се зева, рано леже,
А ноћу ветар само дува
И гунђа ко̂ да неког кара:
Зловољан старац стражу чува
И сам са собом разговара...

Извор 

 Петровић, Б. 1971. Српска књижевност у сто књига, књига 57: Песници 1. Нови Сад: Матица српска, Српска књижевна задруга. стр. 113.

Милета Јакшић